མདོ་ཁམས་འདན་མའི་ཡུལ་ན་འདན་མ་གཡུ་རྒྱལ་ཐོག་རྒོད་ཀྱི་མཁར་རྫོང་བཞུགས་ཤིང་།དེ་ཡང་འདན་མའི་སྐུ་མཁར་ཤུག་རའི་ལྷ་མཁར་རིང་མོ་ནི་ད་ལྟའི་ཤུག་ར་དགོན་པ་ཆགས་ས་འདི་ཡིན་ཞིང་།ཤུག་རིའི་ལྷ་མཁར་རིང་མོ་ལ་འདན་མའི་མཁར་དམར་དང་།དཀར་ཕུ་དགོན་དང་ཉེ་ས་ན་ཡོད་པའི་རྫོང་བཙན་པོ་ཤར་ལུང་རི་དྲུག་ལ་འདན་མའི་མཁར་དཀར་པོ་ཞེས་ཟེར།ལྷ་མཁར་རིང་མོའི་ཉེ་འཁོར་རྣམས་སུ་འདན་མའི་ལྟེ་ཁྲག་བོར་བ་ལས་སྐྱེས་པར་གྲགས་པའི་འདན་མའི་འཁྲུངས་ཤིང་ཤུག་པ་བཀྲ་ཤིས་ཟེར་བ་དང་།འདན་མས་མདའ་རྩལ་སྦྱང་སའི་འདན་མའི་མདའ་གང་ཐང་།འདན་མའི་འཁྲུངས་གནས།འདན་མའི་སོ་མཁར།འདན་མའི་ཚོགས་གཏོར།འདན་མའི་གཡུ་མཚོ།འདན་མའི་གཡུ་ཐང་།འདན་མའི་ཚ་ཁང་།འདན་མའི་ཆིབས་སྟེགས།འབྲུག་མོའི་སྐྲ་གཞོང་།འབྲུག་མོས་ཨ་མ་ཞེས་བོས་པ་ལས་བྱོན་པའི་ཨ་རང་བྱོན།ཁྲོ་ཐུང་ཞབས་རྗེས་ཟེར་བ་སོགས་དང་།ཤུག་དགོན་དུ་བློན་ཆེན་འདན་མ་དགུང་གྲངས་བཅུ་གཉིས་བཞེས་པའི་དུས་ཀྱི་དབུ་རྨོག་དང་ཕྱག་མདུང་སོགས་བཞུགས།གཞན་ཡང་།འདན་མ་ཆུ་ལ་ཉིན་སྲིབ།འདན་སྡེ་ཁྲི་སྐོར་བཅུ་གཉིས།ཚ་ཞང་རི་བ་དགུ་བརྒྱ་ཞེས་གྲགས་པ་ལྟར་གྱི་ཕུ་ན་འབྲོག་པའི་མཚེར་ས་དང་མདའ་ན་ཡུལ་སྡེ་མངའ་འབངས་ཞིང་ཁང་སོགས་ཀྱི་བཀོད་པ་ནམ་མཁའི་སྐར་ཚོགས་ས་ལ་འཕོས་པ་འདྲ་བ་དང་།གནས་མཆོག་སེངྒེ་གནམ་རྫོང་གི་དབུ་རྩེ་ན་འདན་ཟ་ཧོར་རྒྱལ་པོའི་ཕོ་བྲང་སྣང་བ་འོད་ལྡན་གྱི་མཁར་ཤུལ་མཐའ་རྟེན་ལྕགས་རི་དང་བཅས་པའི་ལོ་རྒྱུས་དང་།དེའི་ཤར་གྱི་རི་ངོས་ལ་འཛམ་གླིང་སེང་ཆེན་རྒྱལ་པོས་འདན་མའི་ནས་རྫོང་ཕབ་ས་དང་།ཡང་ཤུག་རའི་ལྷ་མཁར་རིང་མོ་དང་དཀར་ཕུ་དགོན་དང་ཉེ་ས་ན་ཡོད་པའི་འདན་མའི་རྫོང་བཙན་པོ་ཤར་ལུང་རི་དྲུག་ཏུ་གྲགས་པ་གཉིས་ཀྱི་བར་མཚམས་ན་འདན་མའི་ཚེ་སྒྲུབ་ཕུག་དང་།འདན་མའི་ཚེ་ཆུ།འདན་མས་མདའ་རྟགས་འཇོག་ས་སོགས་དང་།འདན་ཆོས་འཁོར་དགོན་དུ་འདན་སྲས་གཡུ་འོད་འབུམ་མེའི་ཕོ་བྲང་མཁར་དཀར་པོ་དང་།འབྲུ་ཁོག་ཏུ་འབྲུ་སྟག་རྒོད་ཀྱི་མཁར་ཤུལ་དང་།འབྲུ་དགའ་བདེའི་སྐུ་མཁར་ཕོ་བྲང་ཆེན་པོ་བྱ་ནག་ལྡིང་རྫོང་སོགས་ལོ་རྒྱུས་རིང་ལ་ངོ་མཚར་ཆེ་བའི་གནས་རྟེན་མང་པོ་མཇལ་རྒྱུ་ཡོད།ཤུག་ར་དགོན་འདི་བློན་ཆེན་འདན་མའི་སྐུ་མཁར་གྱི་ཤུལ་དུ་ཆགས་པ་དང༌།གནས་འདི་འདན་མ་གཡུ་རྒྱལ་ཐོག་རྒོད་ཀྱིས་བདག་གིར་མཛད་པའི་འཁྲུངས་ས་འཁྲུལ་མེད་ཡིན་སྟབས་དགོན་འདིས་གེ་སར་དང་འདན་མ་གཉིས་ཀྱི་བསང་བསྐང་རྒྱུན་ལྡན་དུ་གསུངས་པ་དང་།ལོ་བསྟར་གླིང་གི་དཔའ་ཐུལ་བརྒྱད་ཅུའི་གར་འཆམ་ཡང་བགྱིད་རྒྱུ་ཡོད།ད་ལྟར་དགོན་འདིར་འདན་མའི་དྲན་གསོ་ཁང་ཟེར་བ་ཞིག་གསར་དུ་བཞེངས་ཡོད་དོ།།